**Képviselőházi szabályzat**

A Pannonhalmi Bencés Gimnázium diákönkormányzati képviselőházának szabályzata a 2019-20-as tanévre.

1.§ **Célok, elvek**

1. A Képviselőház működése az egymás iránti kölcsönös tiszteleten alapul, célja a diákság jogainak védelme és a közösség szolgálata.

 2. A Képviselőház a Diákönkormányzat Szabályzatában meghatározott jogokkal rendelkezik, annak alá van vetve.

2.§ **A Képviselőház ülései**

*1. A Képviselőház vállalja, hogy legalább kéthetente, de lehetőség szerint hetente összeül.*

a. Ha egy képviselő elegendő indok nélkül, vagy hanyagságból három egymást követő ülésen elmulasztott megjelenni, az azt követő két ülésre elveszti szavazati jogát.

b. Ha egy képviselő a fent említett módon egymás után hat ülésen elmulaszt megjelenni, ki kell zárni és osztályának új képviselőt kell küldeni.

2. a. Az üléseken részt vehetnek: a választott osztályképviselők, a vezetőség, a bizottsági tagok, a segítő személy(ek) (ld. Szabályzat) illetve bárki a diákságból.

b. Szavazati joggal csak a választott osztályképviselői tisztséget viselők rendelkeznek, fejenként egy-egy szavazattal.

c. Felszólalási joga mindenkinek van.

 3. Az ülések a Vezetőség által előterjesztett napirend alapján folynak a soros ügyvezető elnök vezetésével, amelynek végén a képviselők felterjeszthetnek saját javaslatokat.

a. A Vezetőség napirendjét (tehát a kötelezően megvitatandó ügyeket) a kommunikátor adja elő. Az ő távollétében az alelnök, ha pedig mindketten hiányoznak, egy harmadik vezetőségi tag.

3.§ **A felszólalás rendje, szavazás**

1. Bárki felszólalhat. (2.§.2.c.)

a. Ezt jelentkezés előzze meg, amire a felszólalónak az ügyvezető ad felszólalási jogot.

b. A felszólalások időbeli korlátja maximum 2 perc.

c. Ha az ügyvezető elnök úgy ítéli meg, hogy a felszólalás ütközik az 1.§.1.-ben foglaltakkal, azaz feleslegesen sértő, személyeskedő, időhúzó vagy céltalan, megvonhatja a szót. Ezellen a többi képviselő felemelt kézzel, csöndesen tiltakozhat: ha a jelenlévő képviselők több, mint 50%-a szeretné tovább hallgatni, a szómegvonás érvénytelen.

 2. Javaslatokat előterjeszthet:

a. a Vezetőség,

b. a képviselők, illetve

c. a diákság bármelyik tagja: ők a DÖK által biztosított formanyomtatványon kell, hogy összegyűjtsenek min. 26 db szavazatot, ezt utána a Vezetőség bármelyik tagjának eljuttatva. A 26 vagy annál több szavazatot összegyűjtő javaslatokat a Vezetőség köteles a Képviselőház elé terjeszteni napirenden. (ld. 2.§.3.)

3. A javaslatokat ezután (lehetőség szerint névtelen) szavazásra kell bocsátani. (Ha az ügy komolysága ezt nem kívánja meg, az ügyvezető elnök kezdeményezhet nyílt szavazást.)

a. Ahhoz, hogy a Képviselőház döntésképes legyen, legalább a képviselők felének jelen kell lennie.

b. Egy javaslat elfogadottnak tekinthető, ha a jelenlévő képviselők több, mint 50%-a mellette szavazott.

4. A Vezetőség javaslatok mellett kellően komoly helyzetben előterjeszthet ún. rendeleteket is, melyeket szintén szavazásra kell bocsátani: ha a jelenlévő, döntésképes Képviselőház min. 1/3-a támogatja, érvénybe lép.

4.§ **Eljárások**

1. Ha valaki a Képviselőház üléseit tartósan megzavarja, megakasztja, a munkát lehetetlenné teszi, vagy a rendet megbontja, a szabályzatokat többszöri felszólításra sem tartja be, kitiltható a tanév összes üléséről. Ehhez az összes képviselő min. 2/3-ának támogatása szükséges.

2. Ha valakinek a választott képviselőkkel, a Házzal, egy szavazással vagy bármivel kapcsolatban legitimációs vagy egyéb aggályai merülnek fel, az írásos, bizonyítékokkal és érvekkel alátámasztott jelentést adjon be a vezetőségnek elbírálásra.

5.§ **Kiegészítések, hatály**

1. Jelen szabályzat képviselői vagy Vezetőségi kezdeményezésre bármikor kiegészíthető illetve szerkeszthető, feltéve, hogy a változtatást az összes, szavazati joggal rendelkező képviselő több, mint 50%-a támogatja.

2. Jelen szabályzat a 2020-as diákelnökválasztásig érvényben marad.